
Felületmódosított szilikagél hordozók előállítása és vizsgálata szakaszos és folyamatos reaktorban felhasználható lipázok rögzítésére

A biokatalitikus szintetikus reakciók során a felhasznált enzimek sokszor nehezen nyerhetőek vissza a reakcióelegyből, illetve a terméktől való elválasztásuk is nehézkes feladat. Az ebből fakadó gazdaságossági problémákat a rögzített (immobilizált) enzimek kifejlesztése oldotta meg. Az enzimeket biotechnológiai felhasználásuk során gyakran valamilyen hordozóhoz rögzítik. A művelet általában bizonyos mértékig rögzíti az aktív konformációt, amely az enzim aktivitását jelentősen megnövelheti. Ezen felül az enzim könnyebben eltartható, szállítható és újra felhasználható lesz a rögzítésnek köszönhetően.
Munkám célja az enzimek rögzítéséhez alkalmazható felületmódosított, nagyipari használatra alkalmas, olcsó hordozók fejlesztése és ezek alkalmazhatóságának tanulmányozása. A téma keretében többféle szilikagél hordozó felületmódosítását végeztük el különböző organoszilánokkal (fenil-, oktil-, 3-aminopropil-trialkoxi). Vizsgáltuk a felületmódosítás időfüggésének és a módosításra használt közegnek az enzimrögzítésre gyakorolt hatását is.
Az elkészített felületmódosított hordozókon négy lipáz (lipáz PS, lipáz AK, Candida rugosa lipáz, Candida antarctica B lipáz) rögzítését vizsgáltuk a racém 1-feniletanol kinetikus rezolválásán keresztül szakaszos és folyamatos, átáramlásos bioreaktorokban.




